Ńdɔ fɔ́ɔ́ ńkūkúmá Nabukodonosor a ngákom evəgələ mvɔ́d, á ńtīē mɔŋɔlɔ mə́ mɔ́ məwóm mə́saman, á ndam mɔŋɔlɔ mə́ mɔ́ mə́saman; ńdɔ á ngātə́lē dzɔ́ a ḿbōmbō sí yā Dura, éfās ńnǎm yā Babilón. 2Ńdɔ ǹkúkúmá Nabukodonosor a ngábánda miǹtómba miǹnén, bədzóē bənén ai bəngɔ́mɔna, bələ́b yā édzōe, bəkála bə́ akúmá, bətsíg mińtól, bəlóya, ai bədzóē bə́sə̄ yā bifas bí ńnam nə́ bə́ zu éfūbū évəgələ̌ yā ńkūkúmá a ngátə́le. 3Ńdɔ fɔ́ɔ́ mīńtómba miǹnén, ai bədzóē bənén, ai bəngɔ́mɔna, bələ́b yā édzōe, bəkála bə́ akúmá, bətsíg mińtól, bəlóya ai bədzóe bə́sə̄ yā bifas bí ńnam bə́ ngáman tógan ású éfúbu évəgələ̌ yā ńkúkúmá Nabukodonosor a ngátə́le, ńdɔ̄ bə́ ngáman tə́bə ósū évəgələ̌ yā Nabukodonosor á ngātə́le. 4Ńdɔ ǹkalan ǹkɔ́bɔ a ngávə́ kíŋ ai ngul ésə, nyé nâ: "Mína məyɔŋ, miǹnam ai miǹkɔ́bɔ, ábéndé yā bə́ ngábénde, éńdɔ̄ dí: 5ǹnyie anə́ myāyi wóg kíŋ ǹlag, ǹdiŋ, mvɛ́d, engɔmbí, tíŋīlí, andzáŋ ai akyaí éboboma mə́zíg ésə, myǎyi búbudu á sí, mǐ ngalugu évəgələ mvɔ́d yā ńkūkúmá Nabukodonosor a ngátə́le. 6É mod ósə ǎ yi bɔ̌ təge búdubu á sí, təge və́ ólugú, bâyi nyé woa étīe etíé á ḿbuŋ ndóan." 7Asú tē, ǹnyie fɔ́ɔ́ anə́ məyɔŋ mə́sə mə́ ngáwóg kíŋ ǹlag, ǹdiŋ, mvɛ́d, engɔmbí, tíŋīlí, andzáŋ ai akyaí éboboma mə́zíg ésə, bod bə́sə, məyɔŋ mə́sə ai miǹkɔ́bɔ̄ mísə bə́ mān fɔ̄ɔ̄ búdubu á sí bə́ ngálugu évəgələ mvɔ́d yā ńkūkúmá Nabukodonor á ngātə́le. 8Hədá, ńdɔ Kaldéan bəvɔ́g bə́ ngákə sɔ́man Yúdɛn. 9Bɔ́ ai ǹkúkúmá Nabukodonosor na: "Ǎ ńkūkúmá ! nyiŋí kɔ́m ! 10Ǎ ńkúkúmá, o ngálóm ábēndé naa é mod ósə a wóg kíŋ ǹlag, ǹdiŋ, mvɛ́d, engɔmbí, tíŋīlí, andzáŋ ai akyaí eboboma mə́zíg ésə, a bələ́ naa a búdubu á sí á luugǔ fə evəgələ mvɔ́d, 11é mod ǎ bɔ̄ təge búdubu á sí, ǎ ngavə́ ólugú, a yəan woaban á ḿbǔŋ ndóan. 12Bəbə́gə̄ Yúdɛn yā ō ngātə́lē nâ bə́ bə̄bə mǎm yā éfas ńnǎm yā Babilón: Shadrak, Méshak ai Abed Négo. Bod bə́tē bá ndzí kig bísī mə̄béndé móe, ǎ ńkūkúmá; básyē kig Zambá woe, ńdɔ̄ fə̄ bá ndzí kig lugu évəgələ mvɔ́d yā ó ngātə́le."